Dentersesiun a Dentervals

Da Kuno Widmer, Institut dal DRG

Dentervals
Ils 20 da matg ha LQ tratg l'attenziun sin Denter Val cun rapportar che la protecziun civila haja rumì enta Medel las restanzas da las lavinas. Il territori è identic cun ils beins de Dentervals che la claustra da Mustér duai avair cumprà da particulars l'onn 1741 (G. B. Venzin en Annalas 37/1923). Quest Denter Vals cun il –s dal plural è la furma tradiziunala dal num, giustifitgada topograficamain tras la posiziun dal lieu tranter plirs valluns. Il fegl 1232 "Culm d'Ursera" da la charta naziunala mussa la Val Aulta e la Val Sparsa (pli anor la Val Parada) sco affluents dal Rain da Medel e terms da referenza per il num Dentervals. Davart la configuraziun dal terren sclerescha plinavant la foto tar l'artitgel che mussa ils bravs protecturs civils sin ina pastgira vasta e be pauc spundiva. La nova furma Denter Val maina en errur perquai ch'ella sugerescha ch'il lieu denominà saja sez ina val, entant ch'i sa tracta dal terren flancà d'intginas vals.
Privà dal –s dal plural è er il num Tantermont d'in prà situà en la sella tranter dus munts u collinas. El ha survivì ad Oberschan en la part sura songagliaisa sco successur d'in vegl Tantermunts, e la finiziun saja crudada pir suenter la germanisaziun da la Rezia Bassa enturn 1500. Ma er ils Vallesans franzos scrivan senza il –s logic il num da lur Val Entremont che sa chatta en la regiun muntagnusa dal Simplon, gist sco la vischnanca da Zwischenbergen. Si Tujetsch ed en las Alps bernaisas è naschì il pèr Dianter Greps e Zwischenflüh!
Ina situaziun sumeglianta a Denter Vals expriman ils nums Denter Auas e Traunter Ovas per ina pastgira sin l'alp da Pigniu resp. per la sdrima cunfinada dad En ed Ova da Fex dador Segl. Per Ftan noda il Cudesch da Nums Retic Tanter Auals sco part dal cumin. Ma toponims analogs existan er utrò. Uschia il franzos Entraigues, il tudestg Zwischenwasser per in aclaun en il Vorarlberg, Unterwasser per la vischnanca toggenburgaisa sper la confluenza da dus bratschs da la Thur. Essend quai vegl intschess rumantsch, pon ins considerar quests nums sco translaziuns, ma quant plausibel è gliez per il num da via Zwischenbächen en la citad da Turitg?
Cun Tanterbollers e Denter-Seivs èn dus toponims da tempra tradiziunala entrads en la belletristica. L'emprim in fictiv bain fatg, cumpara en ils "Comics rumantschs" da Paulin Nuotclà: l'aual da Tranterbollers nua ch'ils lumpazis van en tschertga da palmas da salesch. Denter-Seivs van ins a spass en "Il cavalut verd" dad Ursicin G. G. Derungs. Quest num real, documentà per Vuorz, dovra l'autur en moda nunusitada en passadis sco: Cu jeu mon a spass Denter-Seivs giu, pia senza ulteriura preposiziun, sco sch'i fiss in appellativ denter seivs giu. 

Dentersesiun
Fundamentalmain differentas èn las expressiuns da l'architect e dal liturg che dian denter-baghetg per la communicaziun tranter cuschina e sala d'hotel, denter-cant per la part d'amez tranter chant d'entrada e chant final. Quest tip nov e productiv enclegian ins il meglier tras las alternativas: commerzi intermediar per dentercommerci, fasa denteren per denter-fasa, massiv denteren per denter-massiv (Tujetsch), plazzal interemediar per denterplazzal (Sedrun), temps denteren per dentertemps. Las attestaziuns tratgas or da las trais annadas LQ, fissan betg cumplettas senza la famusa dentersesiun u denterstagiun tranter las stagiuns autas, pia la stagiun denteren, la stagiun morta (talian bassa stagione), tematisada il 1992 dal cineast Daniel Schmid en il film "Zwischensaison".
Il tip Dentervals viva exclusivamain en nums locals (cun paucas excepziuns sco tantercostas per Entrecôte) ch'èn insaco relicts, perquai che quest muster da furmaziun n'ha nagina productivitad pli. Tant pli productivs èn actualmain ils appellativs dal tip dentersesiun, furmads ord ina optica spustada ed analog al tudestg contemporan, quai che pudess engrevgiar la pronunzia rumantscha cun l'accent final dentercant, dentersesiun.